Anders Fogh Rasmussen (V), 2008-02-20:
Jeg vil gerne indlede denne spørgetime med at kigge tilbage på den sidste uges begivenheder, og lad mig slå et par ting fast.
For det første: Med anholdelserne i Århus den 12. februar er det PET's vurdering, at man har forhindret et terrorrelateret drab.
Som bekendt blev reglerne om administrativ udvisning forberedt allerede under den tidligere regering, og et bredt flertal her i Folketinget stod bag antiterrorpakken, da den blev vedtaget i 2002.
Jeg vil gerne sige, at jeg har fuld tillid til efterretningstjenesten, og jeg har fuld tillid til den sagsbehandling, der ligger til grund for udvisningerne, og derfor har regeringen ikke nogen planer om at ændre reglerne om administrativ udvisning.
Men regeringen er åben over for at se på de rejste spørgsmål, når vi får en betænkning fra det såkaldte Wendler Pedersen-udvalg, som skal se på en mere samlet regulering af bl.a. PET's virksomhed.
For det andet: Jeg fordømmer på det kraftigste den sidste uges uroligheder, som jeg i øvrigt vil gøre opmærksom på jo blev indledt før anholdelserne - uroligheder, hvor skoler, daginstitutioner og biler er blevet brændt af.
Der er ingen undskyldning for at gribe til vold og ødelæggelse.
Her i landet fører vi en fredelig dialog, når der er noget, vi er uenige om.
Så vil jeg gerne gentage, hvad jeg allerede har sagt: Det nytter ikke at synge sangen om, at uroen er samfundets skyld.
Der er job, der er lærepladser, der er uddannelse til alle.
I virkeligheden er det hele meget enkelt: De unge skal holde op med at lave ballade, de skal begynde at tage ansvar, og da mange af de involverede er meget unge, skal forældrene også gøre sig deres ansvar klart.
Derfor vil regeringen sætte fokus på netop forældrenes ansvar.
Justitsministeren vil bl.a. bede den kommission om ungdomskriminalitet, som blev nedsat for nogen tid siden, om netop at se nærmere på, hvordan vi kan styrke forældrenes ansvar.
For det tredje: Debatten er jo undervejs kommet til at dreje sig om mange ting.
Der er også blandet ting ind i nattens uroligheder og optøjer, som ikke har noget med den sag at gøre.
Og lad os holde fast i sagens kerne.
Genoptrykningen af Muhammedtegningen i danske aviser skete som baggrundsdokumentation for den afværgede terrorhandling som en del af ytringsfriheden, som en del af pressefriheden her i landet og ikke for at krænke nogens følelser.
I Danmark er der frihed til ikke blot at tænke og tale, som man vil, men også at tegne, som man vil.
Jeg vil gerne slå fast som en selvfølge, at den danske regering respekterer alle trossamfund og alle menneskers religiøse følelser, men i Danmark har vi altså ytringsfrihed.
Vi har pressefrihed.
Vi har frihed til kritisk debat om såvel politik som religion, og vi har frihed til at bruge såvel satire som humor i debatten.
Der synes jeg det er et meget vigtigt punkt at forklare, hvilket ansvar der ligger på den enkelte.
Sandheden er jo den, at der formodentlig intet samfund er i verden, der giver de unge mennesker så mange muligheder, som de får her i Danmark så mange muligheder for at få uddannelse, så mange muligheder for at få job, så mange muligheder for at deltage i fritidsaktiviteter.
Det ligger åbent for dem.
Den dialog burde også gå ud på at fortælle dem, at de muligheder, de har i det danske samfund, er tusindfold større end mulighederne i de samfund, som deres forældre og bedsteforældre kom fra.
Jeg ønsker hr. Henrik Sass Larsen alt mulig godt i sådan en dialog med de unge.